***ATELIER 47* prof.dr.arh Iulia Stanciu**

**drd. arh. Cosmin Gălățianu**

**drd. arh. Petra Kopacz-Stauble**

***Recitirea orașului*** – un demers didactic care cuprinde înțelegerea critică și propunerile de intervenție într-un singur corp teoretic a orașului-metropolă, patrimoniului și culturii acestuia.

***Semestrul 7 – tema cadru MIXITATE SPAȚIAL-FUNCȚIONALĂ***

PREAMBUL

Propunerea didactică pe care atelierul nostru o face, se concentrează pe o schimbare de scară și aprofundare care să consolideze abordarea propunerilor din anii 1,2,3. Dacă, de bună seamă, proiectele elaborate la Bazele Proiectării au introdus citirea atentă a locului la scara lui, în proximitatea imediată a zonelor alese pentru intervenții, recitirea pe care v-o propunem este privirea frontală asupra a ceea ce implică magnanimitatea orașului, asupra căruia vom interoga fără rezervă, fără limitări de studiu.

Ne vom așeza dedicat în oraș, abrupt și direct într-o zonă acută, a distorsiunilor care atrag interogarea locului, interesați fiind de problematica intervenției (creației) de arhitectură în situații de criză, ca analiză a diferențelor, a arhitecturii majore/tari față de arhitectura slabă/fragilă, a contextelor cu contururi clare/ferme fată de terenurile vagi, în non-definire, a ierarhizării valorilor patrimoniului, a necesității dinamicii prezentului și a permisivităților evoluției de persepectivă.

Propunerile vor putea fi intervenții tari sau poate vor argumenta și redefini în contextul centralitățiii urbane “altfel de spații”, locuri ale absenței, sau rezervei, schimbănd natura paradigmei urbane. Sensul ar fi acela de a înțelege principiile pe care se poate cola o funcțiune, anume funcțiunea cerută, necesară.

*“we should read contemporaneity in the interstitial spaces of an architectural and urban production, using concepts and references of greater complexity”.* Ignasi de Sola Morales

În ciuda intervențiilor declarate moderne și speculative alb/negru, onest putem accepta că ne confruntăm cu o anumită epuizare ideologică, golire de conținut , care, paradoxal, transformă orice în acceptabil, explicabil, posibil. Acest oricum posibil ca formă de istovire culturală, devine poartă de acces non-referențial la arhitectură și oraș, subiect pe care ne propunem să îl discutăm în contextul a ceea ce se întâmplă în mișcarea internațională de arhitectură.

Înțelegerea sensului istoric al evoluției Bucureștiului cu zona lui de centralitate, reprezentativitate și afirmare până la instanțele fragmentare și descentate. Zona dedicată pentru studiul propus poate surprinde aceste diverse ipostaze, iar anul 4 considerăm că reprezintă un răgaz bun, suficient pentru această înțelegere.

Delimitările zonei de studiu și intervenție sunt dealtfel pentru ambele semestre 7,8, ceea ce va face mai bună cunoașterea acesteia

Calea Victoriei între str. Sevastopol și Calea Griviței

Bdul Dacia între Calea Griviței și Piața Romană + str. Mircea Vulcănescu până la intersecția cu str. Berzei-Buzești.

Str Berzei- Buzești între Str. Mircea Vulcănescu și Str. Frumoasă

Zona este posibil a se analiza cu o marjă rezonabilă de extindere, în funcție de concluziile studiului fiecărui student.

Proiect 1 – 4 săptămâni – **traversând Calea Victoriei – intervenții punctuale**

Subiectul de analiză îl reprezintă zonele destructurate din segmentul propus pe Bdul Dacia și str. Mircea Vulcănescu, prezențe de spații vagi sau trunchieri de parcele, care au lăsat multiple zone degradate. Proiectele vor propune cartarea zonei din punctul de vedere al evoluției istorice, a legăturilor urbane semnificative de la Piața Romană până la str. Berzei-Buzești. Zona poate specula intervenția pentru dezvoltarea a ceea ce defineam ca sferă publică de strânsă vecinătate cu existentul rezidențial.

Etapele de fundamentare, recitire și evaluare\* se vor face în echipe de 4-5 studenți, cu o propunere individuală pe una dintre parcele. Analiza pe segmente din punct de vedere arhitectural, funcțional, al intuiției sociologică/ocupațională, și al necesarului de transformare, va determina propunerea individuală a fiecărui student în acord cu Tema Cadru a Departamentul Sinteza Proiectării de Arhitectură (DPSA)

Proiect 2 – 10 săptămâni– **Hotel pe Calea Victoriei**

Analiza se va extinde pe Calea Victoriei și strazile adiacente, ca etapă de fundamentare și recitire, cu atenție pe 3 situri posibile pentru intervenție, anume: 1. Calea Victoriei nr. colț cu strada Lemnea. 2. Calea Victorei nr până în str. Sfinții Voievozi, 3. Calea Victoriei nr. 174-176, colț cu Bdul Dacia. Proiectul va dezvolta tema de hotel, cu o tipologie adecvată caracterului diferit al celor 3 situri.

Asemeni primului proiect etapele de fundamentare, recitire și evaluare se vor face în echipe de 4-5 studenți, cu predare intermediară după 4 săptămâni, proiectul final fiind individual.

***Semestrul 8 – tema cadru CONVERSIE***

PREAMBUL

Propunerea de tematică a semestrului 8 pleacă de la considerația că suntem într-o înțelegere perimată cu un rezultat lamentabil la nivelul esteticii și bunei locuirii urbane, înapoiată/întârziată față de abordările europene de intervenție în orașul privit de la ansamblu la detaliu ca patrimoniu moștenit și cu responsabilitatea de dat mai departe. Fără atenție asupra existența unui dat colectiv care împărtășește identitate și demnitate în drepturi și datorii, față de care profesia are un angajament în sfera publică și fără aprofundarea realității cu o complexitate în creștere!

Tematica propune recitirea urbană din prisma valorilor existente și limitelor de intervenție pe patrimoniu, fie că vorbim de un monument clasat sau de o zonă de protecție cu statut de monument. Recitirea pe care v-o propunem, reprezintă o cartare obiectivă a valorilor, cu atenția sensibilă, nu numai după principiile clasării, ci reținând toate detaliile semnificative. Intervențiile ar putea asigura astfel un echilibru între muzeificarea obiectelor culturale și tranformarea invazivă a locurilor istorice. Vorbim despre decizie de intervenție, despre replică și original, despre eviscerarea monumentelor, despre continuitate și memorie, etc

Proiect 3 – *4 săptămâni* – **Matache, sau de unde vine numele unui cartier?**

Definirea cartierului istoric Matache va încheierea cartarea întregii zone propuse pentru studiul celor 2 semestre. Analiza acestei a3a zone este un pretext pentru înțelegerea modului în care conexiunile și tipurile de relaționări urbane se formează, evoluează natural, se pot destructura și restructura prin diverse categorii de intervenții.

Vom analiza fenomenul urban prin studii comparative în tipologii urbane și argumentații diferite, cu finalitate într-o intervenție pe un sit la libera alegere din perimetrul studiat, în acord cu Tema Cadru a DPSA.

Proiect 4 – *10 săptămâni* – **extinderea Institutului de Arheologie Vasile Pârvan (casa Macca)**

Proiectul lung va defini gradul de intervenție non-abuzivă pe cadrul construit și parcelarul din imediata vecinătate pentru o ipostază urbană specială a Căii Victoriei, folosindu-ne de 2 loturi adiacente, str. Henri Coandă 11 (Casa Macca) și Calea Victoriei 182.

**\* Etape de lucru alocate fiecărui proiect**

Fundamentare - colectiv

Recitire - colectiv

Evaluare - colectiv

Argument - individual

Intervenție - individual

**Documentar la dispoziție**

Încadrare în oraș – delimitarea zonei de studiu

Planurile vectorizate ale zonei de studiu

Analiza primară a fondului construit – raportul construit/neconstruit, spații verzi

Cartarea culturală Calea Victoriei

Studiu Istoric Calea Victoriei dec 2006 QUATTRO DESIGN

Planurile istorice pe zona studiată - 1846, 1852, 1875, 1911, 1914, 1938, 1974

PUZ general Calea Victoriei - dec 2006 BBM GRUP

PUZ Calea Victoriei 176 - 2018

Raportul pentru București 2018

Studiu istoric Hala Matache

Studiu Istoric Casa Macca

Studiu istoric, fișa de monument și componente artistice, releveu Calea Victoriei 174

Documentar fotografic de arhivă

Atelierul va avea ca invitați la fiecare proiect în parte, arhitecții implicați în elaborarea documentarului de fundamentare sau în politica urbană de arhitectură a Bucureștiului.

Prof.dr.arh. Iulia Stanciu